RecollEdar – Proxecto social e ambiental
Coa iniciativa RecollEdar, a empresa pública Edar Bens SA, responsable da depuración das augas residuais da Coruña, Arteixo, Cambre, Culleredo e Oleiros, continúa a súa aposta pola divulgación de boas prácticas para a protección do medio.
A concienciación dos usuarios e a súa colaboración é clave para un mellor funcionamento dos servizos públicos, un uso racional dos recursos e unha xestión máis eficaz.
Ademais, parte dos puntos de recollida de aceite usado da iniciativa RecollEdar pertencen á rede de Mulleres Colleiteiras, un proxecto de inclusión social apoiado por Edar Bens SA dende os seus inicios, que ofrece traballo a mulleres en situación de exclusión.
Non só o aceite usado dificulta os procesos de depuración de augas residuais. Cumprindo unhas sinxelas normas de uso responsable da rede sanitaria podemos contribuír á protección do medio, o mellor funcionamento dos servizos públicos e o aforro de auga e enerxía.
Evita verter á rede sanitaria residuos sólidos non biodegradables como cabichas, compresas, tampóns e toalliñas hixiénicas, preservativos, tiras adhesivas, vendas e gasas, restos de fíos ou tecidos…
Non tires ao chan vasos ou botellas de plástico, palliñas, envoltorios… A choiva arrástraos á rede de sumidoiros.
Utiliza os procedementos axeitados para desfacerte de produtos potencialmente perigosos como pinturas, disolventes, lubricantes para maquinaria, anticonxelantes, produtos químicos de limpeza, pesticidas, etc. Infórmate dos procedementos que pon á túa disposición o teu concello para desbotalos.